CELEX: 32018D0457
Language: bg
Date: 2018-03-13 00:00:00
Title: Решение за изпълнение (ЕС) 2018/457 на Съвета от 13 март 2018 година за предоставяне на разрешение на Република Латвия да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност

20.3.2018   
            
            
               BG
            
            
               Официален вестник на Европейския съюз
            
            
               L 77/14
            
         РЕШЕНИЕ ЗА ИЗПЪЛНЕНИЕ (ЕС) 2018/457 НА СЪВЕТА
   от 13 март 2018 година
   за предоставяне на разрешение на Република Латвия да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395 от него,
   като взе предвид предложението на Европейската комисия,
   като има предвид, че:
   
               (1)
            
            
               Съгласно общото правило, заложено в член 193 от Директива 2006/112/ЕО, лице – платец на данъка върху добавената стойност (ДДС), пред данъчните органи е всяко данъчно задължено лице, което извършва облагаема доставка на стоки или услуги.
            
         
               (2)
            
            
               По силата на член 199а, параграф 1, буква з) от Директива 2006/112/ЕО държавите членки могат да предвидят платец на ДДС за доставките на конзоли за видеоигри да бъде данъчно задълженото лице, за което се извършва доставката („механизъм за обратно начисляване“). Латвия не се възползва от тази възможност, въпреки че прилага обратното начисляване за доставките на таблети и лаптопи на основание на член 199а, параграф 1, буква з) от посочената директива.
            
         
               (3)
            
            
               Поради зачестилите измами в отрасъла на конзолите за видеоигри в Латвия Латвия би искала да въведе механизма за обратно начисляване по отношение на вътрешните доставки на конзоли за видеоигри.
            
         
               (4)
            
            
               Съгласно член 199а, параграф 1 от Директива 2006/112/ЕО механизмът за обратно начисляване може да се прилага до 31 декември 2018 г. за срок от най-малко две години. Тъй като условието за двугодишния срок не е изпълнено, Латвия не може да прилага механизма за обратно начисляване на основание на член 199а, параграф 1, буква з) от Директива 2006/112/ЕО.
            
         
               (5)
            
            
               С писмо, заведено в Комисията на 15 ноември 2017 г., Латвия поиска разрешение да прилага специална мярка за дерогация от член 193 от Директива 2006/112/ЕО, за да определи получателя за доставките на конзоли за видеоигри като лице – платец на ДДС.
            
         
               (6)
            
            
               В съответствие с член 395, параграф 2 от Директива 2006/112/ЕО Комисията съобщи на другите държави членки за отправеното от Латвия искане с писмо от 23 ноември 2017 г. С писмо от 24 ноември 2017 г. Комисията уведоми Латвия, че разполага с пълната информация, необходима за разглеждане на искането.
            
         
               (7)
            
            
               Според предоставената от Латвия информация измамите с ДДС при доставките на конзоли за видеоигри са се увеличили след въвеждането на механизма за обратно начисляване за доставките на мобилни телефони, таблети, лаптопи и устройства с интегрални схеми. При конзолите за видеоигри има особено висок риск от измами с ДДС, тъй като са сравнително малки по размер, имат сравнително висока стойност и пазарът им по интернет е добре развит. По съобщена от Латвия информация страната е въвела редица традиционни мерки с цел борба срещу измамите с ДДС. Въпреки това Латвия счита, че е необходимо да въведе механизма за обратно начисляване за доставките на конзоли за видеоигри с цел да предотврати загубите на приходи от ДДС в държавния бюджет.
            
         
               (8)
            
            
               Поради това с цел да се предотврати отклонение от данъчно облагане на Латвия следва да се разреши да прилага за ограничен срок механизма за обратно начисляване за доставките на конзоли за видеоигри.
            
         
               (9)
            
            
               Специалната мярка няма отрицателно въздействие върху собствените ресурси на Съюза, формирани от ДДС,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 193 от Директива 2006/112/ЕО при доставка на конзоли за видеоигри на Латвия се разрешава да определи получателя на доставката за лице – платец на ДДС.
   Член 2
   Настоящото решение поражда действие в деня на нотифицирането му.
   Срокът на действие на настоящото решение изтича на 31 декември 2018 г.
   Член 3
   Адресат на настоящото решение е Република Латвия.
   
      Съставено в Брюксел на 13 март 2018 година.
      
         
            За Съвета
         
         
            Председател
         
         В. ГОРАНОВ
      
   
   
      (1)  ОВ L 347, 11.12.2006 г., стр. 1.